CELEX: 32020R1759
Language: sl
Date: 2020-08-28 00:00:00
Title: Delegirana uredba Komisije (EU) 2020/1759 z dne 28. avgusta 2020 o popravku Delegirane uredbe (EU) št. 1394/2014 o načrtu za zavržke pri ribolovu nekaterih pelagičnih vrst v jugozahodnih vodah

26.11.2020   
               
               
                  SL
               
               
                  Uradni list Evropske unije
               
               
                  L 397/4
               
            
         DELEGIRANA UREDBA KOMISIJE (EU) 2020/1759
         z dne 28. avgusta 2020
         o popravku Delegirane uredbe (EU) št. 1394/2014 o načrtu za zavržke pri ribolovu nekaterih pelagičnih vrst v jugozahodnih vodah
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (1) in zlasti člena 15(6) ter člena 18(1) in (3) Uredbe,
         ob upoštevanju naslednjega:
         
                     (1)
                  
                  
                     Namen Uredbe (EU) št. 1380/2013 je postopno odpraviti zavržke pri vseh vrstah ribolova v Uniji z uvedbo obveznosti iztovarjanja ulova vrst, za katere veljajo omejitve ulova.
                  
               
                     (2)
                  
                  
                     Člen 15(6) Uredbe (EU) št. 1380/2013 pooblašča Komisijo za sprejetje načrtov za zavržke z delegiranim aktom za največ tri leta in z enkratnim podaljšanjem na podlagi skupnih priporočil, ki jih države članice pripravijo po posvetu z zadevnimi svetovalnimi sveti.
                  
               
                     (3)
                  
                  
                     Belgija, Španija, Francija, Nizozemska in Portugalska imajo neposreden upravljalni interes za ribolov v jugozahodnih vodah. Navedene države članice so 2. junija 2017 po posvetovanju s svetovalnim svetom za jugozahodne vode in svetovalnim svetom za pelagične staleže Komisiji predložile skupno priporočilo za podaljšanje trajanja izjem de minimis iz načrta za zavržke.
                  
               
                     (4)
                  
                  
                     Po navedenem priporočilu in pozitivni oceni, ki jo je predložil Znanstveni, tehnični in gospodarski odbor za ribištvo (STECF) (2), je bila z Delegirano uredbo Komisije (EU) 2018/188 (3) odobrena razširitev izjeme de minimis v zvezi z ulovom sardona, skuše in šura v razdelku 8 Mednarodnega sveta za raziskovanje morja (ICES) za vlečne mreže s širilkami (OTM) in vlečne mreže, upravljane z dveh plovil (PTM), za leta 2018, 2019 in 2020. Navedena izjema je bila že odobrena v Delegirani uredbi Komisije (EU) št. 1394/2014 (4) za OTM in PTM za leta 2015, 2016 in 2017 zaradi obrazložene utemeljitve v zvezi s težavami pri dodatnem povečanju selektivnosti.
                  
               
                     (5)
                  
                  
                     Zaradi napake je bilo v Delegirani uredbi (EU) 2018/188 orodje PTM nenamerno izključeno, zgoraj navedene države članice pa so zaprosile Komisijo, naj opustitev odpravi. Sklicevanje na samo eno orodje bi bilo treba črtati, da se v zvezi z ulovom sardona, skuše in šura zajamejo vsa pelagična orodja (OTM in PTM).
                  
               
                     (6)
                  
                  
                     Delegirano uredbo (EU) št. 1394/2014 bi bilo treba ustrezno spremeniti.
                  
               
                     (7)
                  
                  
                     Ker ukrepi iz te uredbe neposredno vplivajo na načrtovanje ribolovne sezone plovil Unije in z njo povezane gospodarske dejavnosti, bi morala ta uredba začeti veljati takoj po objavi. Glede na to, da se Delegirana uredba (EU) 2018/188 uporablja od 1. januarja 2018, bi se morala ta uredba uporabljati od 1. januarja 2020 –
                  
               SPREJELA NASLEDNJO UREDBO:
         
            Člen 1
            V Delegirani uredbi (EU) št. 1394/2014 se točka (c) člena 3 nadomesti z naslednjim:
            
                        „(c)
                     
                     
                        do največ 4 % v letih 2018, 2019 in 2020 celotnega letnega ulova sardona, skuše in šura, ulovljenih pri ribolovu s pelagičnimi vlečnimi mrežami, katerega ciljne vrste so sardon, skuša in šur v razdelku ICES 8, ki se lovijo s pelagičnimi vlečnimi mrežami;“.
                     
                  
         
            Člen 2
            Ta uredba začne veljati dan po objavi v Uradnem listu Evropske unije.
            Uporablja se od 1. januarja 2020.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 28. avgusta 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 354, 28.12.2013, str. 22.
         
            (2)  https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f.
         
            (3)  Delegirana uredba Komisije (EU) 2018/188 z dne 21. novembra 2017 o spremembi Delegirane uredbe (EU) št. 1394/2014 o načrtu za zavržke pri ribolovu nekaterih pelagičnih vrst v jugozahodnih vodah (UL L 36, 9.2.2018, str. 1).
         
            (4)  Delegirana uredba Komisije (EU) št. 1394/2014 z dne 20. oktobra 2014 o načrtu za zavržke pri ribolovu nekaterih pelagičnih vrst v jugozahodnih vodah (UL L 370, 30.12.2014, str. 31).